感季夏南堂懷江十蘇二
作者：韓維
朝代：宋

paragraphs: 積雨漂暑餘，凉風作秋先。
南堂草木深，蟬蜩嘒籬掾。
感此時節流，坐傷人事變。
去年居京華，晨昏侍親燕。
問誰過我頻，江蘇實邦彥。
一朝艱禍纏，銜哀走窮縣。
形骸悲瘵中，氣息僅如綫。
鄰幾謫官去，門征校虧羨。
子美亦遠遊，江湖一蓬轉。
人生哀樂間，瞥若過目電。
念此不敢已，淋漓淚垂面。
二君希代寶，寧久世俗賤。
天和酌無竭，玉德莫愈見。
何以慰相思，酬篇佇來絢。